次韻劉養源見寄
作者：高斯得
朝代：宋

paragraphs: 咨余暮齒依蒲柳，見君無門慚九九。
小臣久去孔鸞庭，太史曾供牛馬走。
忽聞妖彗出不虞，天子驚惶下手書。
孤忠泣血悼危亂，有詔不應心何如。
一陽剝盡羣陰長，四海八荒俱痛癢。
充庭溢序豈無人，借問何人真挺鯁。
老夫空憶陳王前，語戇惟懼人抄傳。
擒賊擒王真古語，肯於鷄肋安尊拳。
相如雖乏三千牘，自謂一言能報國。
此腰揕斧尚不辭，更問世間閒禍福。
但愁蠖濩宸居深，司馬門遠終浮湛。
德音秩秩猶在耳，罪言殺士俄相尋。
權戚當朝底時節，不見朱雲攀檻折。
弗於要處箴膏肓，毛舉萬端何屑屑。
友鶴仙人當暮秋，詩來開卷風颼颼。
句法森嚴何所自，丈夫冠冕垂前旒。
淡交如君真耐久，何不來同一杯酒。
期君他日孟浩然，男兒事業無窮年。